SET ปิดบวก 9 จุด อานิสงส์ “ศบค.” คลายล็อกดาวน์ โบรกแนะติดตามประชุม “เฟด” คืนนี้
SET ปิดบวก9 จุด รับแรงหนุน “ศบค.” คลายล็อกดาวน์บางส่วน ขณะเดียวกันก็ยังรอผลประชุมเฟด โดยสัปดาห์หน้าทิศทางตลาดฯขึ้นอยู่กับการส่งสัญญาณของเฟด พร้อมให้แนวรับ 1,590 - 1,600 แนวต้าน 1,630 จุด 
27 ส.ค. 2564

นายชัยยศ จิวางกุร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้ปรับตัวขึ้นได้ดีกว่าตลาดต่างประเทศ โดยตลาดหุ้นในภูมิภาคเอเชียและตลาดยุโรปเทรดบ่ายนี้ต่างเคลื่อนไหวทั้งในแดนบวก – ลบไร้ทิศทาง เนื่องจากรอถ้อยแถลงของประธานธนาคารกลางสหรัฐฯ (เฟด) จากการประชุมประจำปีที่เมืองแจ็คสันโฮล
ขณะที่ตลาดบ้านเราได้รับแรงหนุนจากศูนย์บริหารสถานการณ์โควิด-19 (ศบค.).คลายล็อกดาวน์บางส่วน แต่ในระหว่างเทรดช่วงบ่ายดัชนีฯอ่อนตัวลงบ้างหลังเทคนิคเข้าใกล้เขต Overbought แล้ว ขณะเดียวกันก็ยังรอผลประชุมเฟดด้วย
สำหรับแนวโน้มการลงทุนในสัปดาห์หน้า นายชัยยศ กล่าวว่า ทิศทางตลาดฯขึ้นอยู่กับถ้อยแถลงของประธานเฟด ซึ่งออกมาในทางบวกก็จะช่วยขับเคลื่อนตลาดฯให้ปรับขึ้นได้ แต่หากออกมาในทางลบ โดยเฉพาะปรับลด QE เร็วกว่าตลาดคาดปลายปีนี้หรือต้นปีหน้าจะส่งผลลบต่อตลาดฯ และยังต้องติดตามตัวเลขเศรษฐกิจของประเทศสำคัญ รวมถึงตัวเลขเศรษฐกิจไทยที่จะออกมาด้วย
อย่างไรก็ดีพร้อมให้แนวรับ 1,590 – 1,600 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 5,132.37 ล้านบาท ปิดที่ 123.00 บาท เพิ่มขึ้น 3.50 บาท
INTUCH มูลค่าการซื้อขาย 3,317.98 ล้านบาท ปิดที่ 83.25 บาท เพิ่มขึ้น 2.00 บาท
EA มูลค่าการซื้อขาย 2,915.54 ล้านบาท ปิดที่ 64.75 บาท เพิ่มขึ้น 2.25 บาท
CPALL มูลค่าการซื้อขาย 2,685.67 ล้านบาท ปิดที่ 62.25 บาท เพิ่มขึ้น 1.25 บาท
PTT มูลค่าการซื้อขาย 2,473.06 ล้านบาท ปิดที่ 37.75 บาท เพิ่มขึ้น 0.75 บาท
 